п р и с ъ д а
№ ________

гр. ЛЕВСКИ,    09.01.   2008 год.

В ИМЕТО НА НАРОДА

Левченски районен съд на   девети януари   през две хиляди и осма година в открито съдебно заседание, в следния състав:

       ПРЕДСЕДАТЕЛ:СТОЙКА МАНОЛОВА
     		   ЧЛЕНОВЕ:
				         			          
на секретаря Ваня Димитрова в присъствието на районния прокурор Чавдар Мънев разгледа докладваното от съдия Манолова наказателно н.д.о.х. №  20074410200578  и на основание данните по делото и закона

П Р И С Ъ Д И :

	ПРИЗНАВА подсъдимия М.Д., роден на  г. в гр. Р., живущ в с.А., българин, български гражданин, със средно образование, безработен, неосъждан, ЕГН  за ВИНОВЕН в това, че на  г. в землището на с.А., обл. П., без редовно позволително за произход и транспортно позволително, събрал и извозил един кубически метър дъбови дърва за огрев - отсечени на стойност 46 лв. от горски фонд, като деянието представлява маловажен случай, поради което и на основание чл.235, ал.6,във вр. с ал.1 от НК и чл.54 от НК го ОСЪЖДА на ГЛОБА в полза на държавата в размер на  СТО ЛЕВА.
	След влизане в сила на присъдата задържаните като веществени доказателства - 1 бр. каруца и 1 бр. кобила, с черно сив косъм и особен белег – бяло на заден ляв крак, на 9 години, да бъдат върнати на техния собственик Д.С. от с.Ас., общ.Л., П. обл. ул.”Я.” , с ЕГН .
	ОСЪЖДА подсъдимия М.Д. със сочена по-горе самоличност да заплати деловодни разноски в размер на 67 лв.
	ПРИСЪДАТА подлежи на жалба и протест пред ПОС в 15 – дневен срок от днес.
						ПРЕДСЕДАТЕЛ:

М О Т И В И  по НОХД 20074410200578

	Обвинението против М.Д., роден на г. в гр. Р., живущ в с. А., българин, български гражданин, със средно образование,  не работи, не осъждан, ЕГН , е по чл.235 ал.6 във вр. с ал.1 от НК, за това, че на 18.04.2007 г. в землището на с. А., без редовно писмено позволително – за произход и транспортно позволително, събрал и извозил 1 куб.м. дъбови дърва за огрев – отсечени, на стойност 46лв. от горския фонд, като деянието представлява маловажен случай.
Подсъдимият е получил препис от обвинителния акт, разбира обвинението, признава вината си, не дава обяснения. 
РП Левски поддържа обвинението против подсъдимия. Счита, че обвинението е доказано по несъмнен и безспорен начин и моли съда след като го признае за виновен, да му наложи наказание съобразно предвиденото като такова, по преценка на съда.
	Съдът, като прецени събраните по делото доказателства, приема за установено от фактическа страна следното:
	На 18.04.2007 г. при извършена съвместна проверка на служители на РУГ и НУГ, свидетелят Д.Т. – служител в РУГ–Ловеч спрял за проверка конска каруца, превозваща дърва и управлявана от подсъдимия Д.. Извършена била проверка относно документи за превоз, писмено позволително и маркировка на превозваните дървета. Подсъдимият същия ден събрал 1 куб. м. дъбови дърва в землището на с. А.
Предвид на обстоятелството, че подсъдимият не представил такива документи, му бил съставен акт за констатирано административно нарушение в присъствието на свидетеля Н. И.. От показанията на разпитаните свидетели, както и от отразеното в самия акт за констатирано административно нарушение се установило, че количеството на превозвания материал и 1 куб. метър дъбови дърва. 
	Съгласно заключението на извършената лесотехническа експертиза, 1 куб. м.дъбови дърва за огрев е 46 лв. 
	Експертизата е компетентно изготвена, не е оспорена от страните по делото, поради което и приета от съда.
	Видно от приложения към делото акт за установяване на административно нарушение е, че са задържани 1 брой конска каруца, 1 куб. м. дърва и 1 брой женски кон. Относно тези вещи към делото е приложено уведомително писмо от директора на Държавно лесничейство, както и протокол от 18.04.2007г.
	Така изложената фактическа обстановка се установява от показанията на разпитаните свидетели, от заключението на лесотехническата експертиза, както и от приложените писмени доказателства, присъединени към доказателствения материал на основание чл. 283 от НПК. 
	Свидетелят Т. в показанията си твърди, че с колеги от РУГ-София на територията на с. А. са извършвали проверка и са задържали кон с каруца натоварен с дървесина. Проверяващите били на различни места по баирите. Съставили са акт за установяване на административно нарушение.
	В показанията си свидетелят Н.И. твърди, че е свидетел по съставяне на акта. На посочената дата констатирали нарушение и съставили акт на лицето. Актът бил съставен за транспорт на дървесина без позволително. Вещите за послужване за извършеното нарушение били задържани. Според показанията, каруцата и кобилата били задържани и са оставени на отговорно пазене.
	По искане на подсъдимия по делото е разпитан и свидетелят Д.Т.. В показанията си той твърди, че кобилата, която е задържана, е негова. Закупил си я, и е на около 7-8 години. С подсъдимия са съседи. Свидетелят услужил на подсъдимия с каруцата си и коня да си изхвърли боклука. След като се прибрал, отишъл у подсъдимия, за да си  ги поиска, но той му отговорил, че е ходил за дърва и са му ги взели.
Свидетелите не се намират в родствени връзки с подсъдимия, дават добросъвестно показанията си, които кореспондират със събраните по делото писмени доказателства, поради което съдът им дава вяра.
	Съдът дава вяра и на свидетеля Д.Т., предвид обстоятелството, че неговите показания кореспондират с приложените писмени такива, и по-конкретно  - със свидетелството №102176, за собственост на едър добитък, с което се  удостоверява, че Д.С. е собственик на кобила на 9 години, с черно-сив косъм и особени белези – бяло на ляв заден крак.
	От така изложената и възприета от съда фактическа обстановка е видно, че с деянието си подсъдимият е осъществил от обективна и субективна страна  състава на чл.235 ал.6, във връзка с ал.1 от НК, тъй като на 18.04.2007 г. в землището на с. А, без редовно писмено позволително – за произход и транспортно позволително, събрал и извозил 1 куб.м. дъбови дърва за огрев – отсечени, на стойност 46лв. от горския фонд, като деянието представлява маловажен случай.
	От субективна страна деянието е осъществено при форма на вината пряк умисъл – деецът е съзнавал общественоопасния характер на деянието, предвиждал е настъпването на общественоопасните последици и  е искал настъпването на тези последици.  
	Същият е съзнавал всички елементи от състава на престъплението, а именно - не е притежавал превозен билет и позволително за транспортиране на дърветата, но въпреки това е вземал и извозил 1 куб. м. дърва за огрев. 
	Причини за извършване на престъплението са неспазване на установения в страната правов ред.
При определяне вида и размера на наказанието по отношение на подсъдимия, съдът взе предвид признанията, които прави за извършеното от него деяние, степента на обществена опасност на деянието и дееца. Подсъдимият има добро процесуално поведение, съдействал е за разкриване на обективната истина по делото както на досъдебното производство, така и в съдебното.
Поради тези съображения съдът счита, че най-подходящото по вид и размер наказание, което би изпълнило целите си по отношение на подсъдимия М.Д. е наказанието глоба в минималния размер предвиден в закона, поради което съдът го осъжда да заплати глоба в полза на държавата в размер на 100 лв.
Предвид на събраните по делото доказателства относно собствеността на кобилата, която е задържана и се намира на отговорно пазене в ДДС „Р.” гр. А., съдът е постановил след влизане в сила на присъдата задържаните като веществени доказателства – 1 брой каруца и 1 брой кобила, с черно – сив косъм и особен белег – бяло на заден ляв крак, на 9 години, да бъдат върнати на техния собственик – Д.С. от с. А., обл. П.
При този изход на делото следва подсъдимият да бъде осъден да заплати деловодни разноски в размер на 67 лв. 
	На основание изложеното съдът постанови присъдата си.

				ПРЕДСЕДАТЕЛ: